Sa phìos chlaistinneachd seo, tha Wilma NicCoinnich à Inbhir Theòrsa ag innse mu chleachdadh a bh' aca ann an iomadh àite ann an coimhearsnachdan iasgaich Alba ach am biodh iad cinnteach gum biodh an t-iasg a ghlac iad air a roinn a-mach gu cothromach am measg sgioba a' bhàta. San dòigh seo bha an t-iasg air a roinn a-mach ann an tiùrran co-ionnan a-rèir àireamh an sgiobaidh. Bhiodh na h-iasgairean an uair sin a' cur cùl ris agus bhiodh duine gun taobh, ann a sheo leanaibh, a' cur clach shònraichte gach fear den sgiobaidh air muin gach tiùrr èisg. 'S e an tiùrr air an robh do chlach fhèin an tiùrr a gheibheadh tu. Uaireannan bhiodh maidean air an robh 'cavels' no rudan comharraichte eile air an cur gu feum.